Ons het nou al in die boek Rut gehoor van tragedie uit God se hand en seëning uit God se hand. Van Rut en Naomi wat alles verloor het, tot hoop om weer alles terug te kry. Ons het gelees van Rut wat onder die vleuels van die Here gaan skuil het en Boas wat 'n godvresende losser is. Lig het uit die donker begin skyn en selfs die bittere Naomi kon sê dat die Here sy seën aan lewendes of dooies nie onttrek het nie. God is in sy voorsienigheid aan die werk is.
Maar dit gaan hier nie soseer oor 'n liefdesverhaal met 'n gelukkige einde nie. Die boek gaan nie soseer oor Rut, of Naomi of Boas nie, dit gaan oor die nageslag wat uit hulle huwelik gebore sou word, dit gaan oor die Here Jesus van wie hulle stamouers is – dit sal ons op Kerssondag hoor. Boas is maar 'n skaduwee wat heenwys na die groot losser, die Here Jesus, wat die verdrukte bevry, die weerloses beskerm en kos aan die hongeres voorsien. Daar is egter nog een hoofstuk wat moet afspeel voor ons by die nageslag kom – mens benodig eers 'n huwelik om 'n nageslag te verwek. Daavan hoor ons vanoggend.
Daar was nou hoop op 'n huwelik, sou Boas daartoe instem, en kyk net wat was die effek van hoop in die lewe van Rut en Naomi: Hoop het gelei tot 'n plan (vers 1-5), hoop het gelei tot aksie (vers 6-9) en die hoop het nie beskaam nie (10-18). Onder die vleuels van 'n losser sou Rut en Naomi rus vind, mag dit ook waar wees vir jou.